

**คู่มือ**

**การเขียนรายงานการศึกษาค้นคว้าด้วยตนเอง**

การเขียนรายงานการศึกษาค้นคว้าด้วยตนเอง เป็นการเล่าเรื่องราวเหตุการณ์และผลที่เกิดขึ้นในขณะที่ดำเนินการศึกษาค้นคว้า รวมถึงสิ่งต่างๆ ที่เกิดขึ้นซึ่งเกี่ยวข้องกับการศึกษาค้นคว้าและเป็นประโยชน์ต่อการพัฒนางานของผู้ศึกษาค้นคว้า เขียนรายงานขึ้นเผยแพร่ผลงานการศึกษาค้นคว้าให้สาธารณชนได้รับรู้เพื่อครู หรือนักเรียนคนอื่นๆ จะได้นำไปใช้ประโยชน์ในการพัฒนางานของตน หรือเป็นแนวทางที่จะทำการศึกษาค้นคว้าต่อไป

**องค์ประกอบของรายงานการศึกษาค้นคว้า**

ส่วนที่ 1 ส่วนประกอบตอนต้น

1. ปกนอก (Binding)

2. ปกใน (Title page)

3. บทคัดย่อภาษาไทย (Abstract in Thai)

4. บทคัดย่อภาษาอังกฤษ (Abstract in English)

5. หน้าอนุมัติ (Approval sheet)

6. ประกาศคุณูปการ (Acknowledgement)

7. สารบัญ (Table of contents)

8. บัญชีตาราง (List of tables) : อาจไม่มีองค์ประกอบนี้ก็ได้

9. บัญชีภาพประกอบ (List of illustrations and figures) : อาจไม่มีองค์ประกอบนี้ก็ได้

ส่วนที่ 2 ส่วนเนื้อหา

1. บทนำ

2. แนวคิด ทฤษฏี และงานวิจัยที่เกี่ยวข้อง

3. วิธีดำเนินการวิจัย

4. การนำเสนอผลของข้อมูลและการวิเคราะห์ข้อมูล

5. สรุปผลการศึกษาค้นคว้า และข้อเสนอเชิงทฤษฎี

ส่วนที่ 3 ส่วนประกอบตอนท้าย

1. บรรณานุกรม (Bibliography) หรือการอ้างอิง (References)

2. ภาคผนวก (Appendix)

3. ประวัติย่อผู้วิจัย (Biography)

**แนวทางการเขียนรายงานการศึกษาค้นคว้าด้วยตนเอง**

**แนวการเขียนส่วนที่ 1 ส่วนประกอบตอนต้น**

1. ปกนอก ข้อความบนปกประกอบด้วยชื่อเรื่อง ชื่อผู้ทำรายงาน และข้อความเกี่ยวกับการเสนอรายงานการศึกษาค้นคว้าอื่น ๆ เช่น ชื่อรายวิชา ชื่อโรงเรียน ภาคเรียน ปีการศึกษา ที่ทำการศึกษาค้นคว้า

2. ปกใน มีข้อความเหมือนกับปกนอก

3. บทคัดย่อภาษาไทย เป็นการสรุปแนวคิดและเนื้อหาของการศึกษาค้นคว้าเพื่อให้ผู้อ่านได้ทราบถึงภาพรวมของงาน ให้เขียนเชิงพรรณนาความ กล่าวถึงวัตถุประสงค์ของการศึกษาค้นคว้า วิธีดำเนินการศึกษาค้นคว้า สถิติที่ใช้วิเคราะห์ข้อมูล ผลการศึกษาค้นคว้าโดยสรุป และข้อเสนอแนะที่สำคัญที่ได้จากการศึกษาค้นคว้า (การเขียนบทคัดย่อควรใช้ภาษาที่กระชับ รัดกุม ชัดเจน และตรงประเด็น หลีกเลี่ยงการเขียนอธิบายที่ยาวหรือยกตัวอย่างต่าง ๆ เพราะผู้อ่านที่สนใจจะต้องติดตามอ่านในเนื้อหาของรายงานเอง)

4. บทคัดย่อภาษาอังกฤษ ปฏิบัติเช่นเดียวกับบทคัดย่อภาษาไทยเพียงแต่ถอดความเป็นภาษาอังกฤษ โดยผู้ศึกษาค้นคว้าควรให้ผู้เชี่ยวชาญภาษาอังกฤษตรวจสอบความถูกต้องในการถอดความด้วย

5. หน้าอนุมัติ จัดทำไว้เพื่อให้ครูผู้ควบคุมการศึกษาค้นคว้าลงนามรับรองหรืออนุมัติ

6. ประกาศคุณูปการ เป็นการกล่าวแสดงความขอบคุณผู้ที่ให้ความช่วยเหลือหรือให้ความร่วมมือ ในงานที่เกี่ยวข้องกับรายงานการศึกษาค้นคว้า โดยการกล่าวถึงบุคคลควรใช้ชื่อและนามสกุลจริง คำนำหน้าของบุคคลทั่วไปใช้คำว่า นาย/นาง/นางสาว หรือคุณก็ได้ แต่ถ้าบุคคลที่กล่าวถึงเป็นผู้มีตำแหน่งต่าง ๆ ให้ใช้คำเต็ม ความยาวของคำประกาศคุณูปการไม่ควรเกิน 1 หน้ากระดาษ

7. สารบัญ เป็นรายการแสดงส่วนประกอบสำคัญที่ปรากฏในรายงานโดยระบุบทที่หัวข้อและเลขหน้า

8. บัญชีตาราง เป็นบัญชีรายการของตารางที่เสนอข้อมูลต่าง ๆ โดยระบุ เลขที่ตาราง ชื่อตารางและเลขหน้า

9. บัญชีภาพประกอบ เป็นบัญชีรายการของภาพประกอบ แผนภูมิ หรือ แผนที่ โดยระบุเลขที่ภาพประกอบ คำอธิบายภาพ และเลขหน้า

**แนวการเขียนส่วนที่ 2 ส่วนเนื้อหา**

ส่วนเนื้อหาของรายงานการศึกษาค้นคว้าอาจแบ่งออกเป็น 5 ส่วนใหญ่ ๆ ขึ้นอยู่กับความเหมาะสมของการศึกษาค้นคว้า ซึ่งไม่ได้กำหนดตายตัวโดยส่วนใหญ่แล้วเนื้อหาส่วนที่ 1 – 3 จะเป็นส่วนเดียวกับที่ปรากฏในโครงร่างการศึกษาค้นคว้า ซึ่งต้องมีการเรียบเรียง เพิ่มเติม หรือขยายความให้สมบูรณ์ยิ่งขึ้น ในส่วนของเนื้อหานี้นิยมแบ่งออกเป็น 5 บท ดังนี้

บทที่ 1 บทนำ

บทที่ 2 แนวคิดทฤษฎีและงานวิจัยที่เกี่ยวข้อง

บทที่ 3 วิธีดำเนินการศึกษาค้นคว้า

บทที่ 4 ผลการศึกษาค้นคว้า

บทที่ 5 สรุป อภิปรายผลและข้อเสนอแนะ

**บทที่ 1 บทนำ** (Introduction) เป็นส่วนที่ให้ข้อมูลเกี่ยวกับความเป็นมาและความสำคัญของปัญหา วัตถุประสงค์ สมมติฐาน ประโยชน์ที่คาดว่าจะได้รับจาการศึกษาค้นคว้า ขอบเขตของการศึกษาค้นคว้า ข้อจำกัดของการศึกษาค้นคว้าและนิยามศัพท์เฉพาะ โดยมีแนวการเขียน ดังนี้

1.1 ความเป็นมาและความสำคัญของปัญหา (Statement and Significance of the Problem) กล่าวถึงที่มาของเรื่องที่จะต้องศึกษาเนื่องมาจากสาเหตุอะไร เพื่อให้เห็นถึงความสำคัญของการศึกษาค้นคว้าเรื่องนี้

1.2 วัตถุประสงค์ของการศึกษาค้นคว้า (Objectives) หมายถึง วัตถุประสงค์ของการศึกษาค้นคว้าว่าต้องการค้นหาข้อเท็จจริงในเรื่องใดบ้าง ควรระบุเป็นข้อ ๆ ให้ชัดเจนและจัดลำดับความสำคัญ

1.3 สมมติฐานของการวิจัย (Hypotheses) (ถ้ามี) จะเขียนในส่วนนี้ในกรณีที่งานศึกษาค้นคว้านั้นมีสมมติฐาน เป็นการตอบคำถามล่วงหน้าจากวัตถุประสงค์ของการศึกษาค้นคว้าที่ตั้งไว้โดยอ้างอิงหลักการ ทฤษฎีที่เกี่ยวข้องกับเรื่องราวที่ได้ศึกษามาก่อน การตอบคำถามล่วงหน้านี้จะช่วยให้ผู้ทำการศึกษาค้นคว้ามีแนวทางในการปฏิบัติงานได้ดี ได้สามารถออกแบบได้อย่างเหมาะสม

1.4 ประโยชน์ที่คาดว่าจะได้รับ (Conceptual Framework) (ถ้ามี) เป็นการบอกให้ทราบว่าความรู้ที่ได้จากการศึกษาค้นคว้าสามารถนำไปใช้ประโยชน์อย่างไรบ้าง อาจจะเป็นประโยชน์ในการแก้ปัญหาที่กำลังเผชิญในการปฏิบัติงาน หรือสร้างองค์ความรู้ในสาขาที่ศึกษาค้นคว้า

1.5 ขอบเขตของการศึกษาค้นคว้า (Scope of Study) เป็นการระบุว่าการศึกษาค้นคว้านั้นจะครอบคลุมเนื้อหาอะไร ประชากรที่ต้องการอ้างอิงผลการศึกษาค้นคว้า ระยะเวลาการเก็บรวบรวมข้อมูลและตัวแปรที่ศึกษา

1.6 ข้อจำกัดของการศึกษาค้นคว้า (Limitation of Study) (ถ้ามี) เป็นการระบุปัจจัยที่อาจจะมีผลทำให้งานศึกษาค้นคว้านั้นไม่สมบูรณ์

1.7 นิยามศัพท์เฉพาะ (Definition of Terms) (ถ้ามี) หมายถึง การกำหนดความหมายของคำในเชิงปฏิบัติการ (Operational Definitions) ที่ใช้ในการศึกษาค้นคว้าครั้งนี้

**บทที่ 2 แนวคิดทฤษฎีและงานวิจัยที่เกี่ยวข้อง (Literature Reviews)** เนื้อหาส่วนนี้จะให้ข้อมูลที่เป็นทฤษฏี แนวคิด หรือความรู้เกี่ยวกับเรื่องที่ทำการศึกษาค้นคว้าและกล่าวถึงงานวิจัยที่เคยมีผู้ทำไว้เพื่อสนับสนุนการศึกษาค้นคว้าเรื่องนี้

**บทที่ 3 วิธีดำเนินการศึกษาค้นคว้า (Research Methodology, Research Methods )** เนื้อหาส่วนนี้อธิบายวิธีดำเนินการศึกษาค้นคว้าอย่างละเอียด ตั้งแต่วิธีที่ใช้ศึกษา ลักษณะประชากร การเลือกกลุ่มตัวอย่าง การเลือกเครื่องมือ การสร้าง ความถูกต้อง และเชื่อถือได้ของเครื่องมือ วิธีการรวบรวมข้อมูล และการวิเคราะห์ข้อมูล

**บทที่ 4 ผลการศึกษาค้นคว้า (Results)** เป็นการรายงานผลการวิเคราะห์ข้อมูลทั้งหมดโดยละเอียด อาจนำเสนอด้วยการบรรยายหรือนำเสนอในรูปตาราง กราฟ ภาพ เพื่อให้การตีความหมายของข้อมูลชัดเจนยิ่งขึ้น

**บทที่ 5 สรุป อภิปรายผลและข้อเสนอแนะ (Discussion and Conclusions)**  บทนี้เป็นการนำเสนอข้อสรุปจากทุกบทที่ผ่านมาและข้อค้นพบที่ได้จากการศึกษาค้นคว้า การเขียนโดยทั่วไปจะเริ่มจากวัตถุประสงค์การศึกษาค้นคว้า สรุปวิธีการศึกษาโดยย่อ สรุปผลการศึกษาค้นคว้าควรเขียนในลักษณะการตีความจากข้อมูลให้สั้น กระชับ และเรียงลำดับตามวัตถุประสงค์ของการศึกษาค้นคว้า การเขียนอภิปรายผลควรแยกอภิปรายเป็นประเด็นโดยชี้ประเด็นว่าสอดคล้องหรือไม่สอดคล้องกับทฤษฎีหรือผลการวิจัยที่คนอื่นทำไว้โดยยกเหตุผลมาประกอบการอภิปราย นอกจากนี้ผู้ศึกษาต้องเขียนข้อเสนอแนะซึ่งเป็นการนำเสนอประเด็นที่ควรนำผลการศึกษาค้นคว้าไปใช้ให้เป็นประโยชน์ เพื่อปรับปรุงแก้ไขสถานการณ์ที่เป็นอยู่ให้ดีขึ้น รวมทั้งเสนอแนะเกี่ยวกับการศึกษาค้นคว้าในขั้นต่อไป

**แนวการเขียนส่วนที่ 3 ส่วนประกอบตอนท้าย**

**1. บรรณานุกรม (Bibliography) หรือการอ้างอิง (References)**

การเขียนบรรณานุกรมเป็นการรวบรวมรายการอ้างอิงท้ายเล่ม นักเรียนสามารถเลือกใช้คำว่า “บรรณานุกรม” หรือ “รายการอ้างอิง” อย่างใดอย่างหนึ่ง เป็นการบันทึกที่มาของข้อความที่ยกมากล่าวอ้างคืออ้างอิงเพื่อให้ผู้อ่านทราบแหล่งที่มา และสามารถติดตามแหล่งวัสดุอ้างอิงที่สมบูรณ์ เป็นการให้เกียรติแก่เจ้าของผลงานที่นำมาอ้างอิง รวมทั้งเป็นจรรยาบรรณของนักวิจัยในการเรียบเรียงวิทยานิพนธ์ ในการเขียนรายงานการศึกษาค้นคว้าของนักเรียนโรงเรียนดัดดรุณีให้ใช้รูปแบบการอ้างอิงแบบนาม-ปี (Author-Date) ในคู่มือการทำวิทยานิพนธ์และดุษฎีนิพนธ์ ของบัณฑิตวิทยาลัย มหาวิทยาลัยบูรพา

#### (รายละเอียดปรากฏในเอกสาร การพิมพ์บรรณานุกรม ของงานห้องสมุด โรงเรียนดัดดรุณี)

**2. ภาคผนวก (Appendix)**

คือส่วนที่เกี่ยวข้องกับเรื่องที่ศึกษาค้นคว้าแต่ไม่ใช่เนื้อหาของเรื่อง นำมาเพิ่มเติมไว้ตอนท้ายเพื่อช่วยให้ผู้อ่านเข้าใจในรายละเอียดของข้อมูล เนื้อหากระบวนการของการดำเนินงานและ ผลของการศึกษา เช่น ภาพกิจกรรม ตารางที่แสดงรายละเอียดมากเกินกว่าที่จะบรรจุในเนื้อเรื่อง ได้แก่ แบบสอบถาม ผลการวิเคราะห์ข้อมูลโดยใช้สถิติที่เกี่ยวข้องอื่น ๆ

**3. ประวัติย่อผู้ศึกษาค้นคว้า (Biography)**

เป็นการเสนอประวัติโดยย่อของผู้ศึกษาค้นคว้าโดยมีรายละเอียดเกี่ยวกับ ชื่อ นามสกุล พร้อมคำนำหน้า วัน เดือน ปี และสถานที่เกิด สถานที่อยู่ปัจจุบัน ประสบการณ์ที่ผู้ศึกษาได้รับในงานวิจัยเชิงปฏิบัติการหรืองานวิจัยเชิงคุณภาพ

**งานห้องสมุด โรงเรียนดัดดรุณี**

**สำนักงานเขตพื้นที่การศึกษามัธยมศึกษา เขต 6 กระทรวงศึกษาธิการ**